‘เอไอเอ’ปักธงกวาดเบี้ยแสนล.
ไทยทำเงินให้1ใน4ของเอเชียคาด6เดือนเบี้ยใหม่ถึง6พันล.
31 พ.ค. 2555

ไทยทำเงินให้1ใน4ของเอเชียคาด6เดือนเบี้ยใหม่ถึง6พันล.
บริษัทแม่สั่งเอไอเอลุยตลาดไทยหนัก หลังทำรายได้คิดเป็น 1 ใน 4 ของ 15 สาขาในเอเชีย คาด 6 เดือนแรกเบี้ยใหม่ 6,000 ล้านบาท โต 10%
นายสัตยา เทพบรรเทิง ผู้จัดการทั่วไป ฝ่ายตัวแทนประกันชีวิต บริษัท เอไอเอ ประเทศไทย เปิดเผยว่า ล่าสุด เอไอเอ ประเทศไทย ทำรายได้ 25% จากเอไอเอ เอเชีย ทั้งหมด 15 ประเทศ คิดเป็น 1 ใน 4 ของรายได้รวมของเอไอเอ เอเชีย และมีสินทรัพย์รวมใหญ่ติด 1 ใน 4 เช่นเดียวกัน มีกรมธรรม์ประกันชีวิตถึง 6 ล้านกรมธรรม์ หากรวมกรมธรรม์ประกันอุบัติเหตุส่วนบุคคลจะมีจำนวนถึง 77.5 ล้านกรมธรรม์ ถือว่าใหญ่ที่สุดของเอไอเอ เอเชีย และคาดว่าสิ้นปีนี้จะสามารถทำเบี้ยรับรวมได้แสนล้านบาท
ทั้งนี้ จากการรายงานงบดุลบริษัทประกันชีวิตของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ระบุว่า ปี 2554 เอไอเอ ประเทศไทย มีสินทรัพย์รวม 5.75 แสนล้านบาท มีรายได้รวม 1.17 แสนล้านบาท กำไรสุทธิ 1.25 หมื่นล้านบาท
“จากผลงานดังกล่าวทำให้เราถูกตั้งเป้าหมายให้ต้องรุกตลาดอย่างหนัก และกลายเป็นความหวังที่สำคัญของบริษัทแม่ในการทำรายได้เข้าบริษัท โดยได้รับอนุมัติให้ทำการเพิ่มจำนวนตัวแทนใหม่ในปีนี้ 1 หมื่นคน เพื่อเพิ่มยอดขายใหม่ให้ได้ 1.31.5 หมื่นล้านบาท เพิ่มขึ้น 1520% เมื่อเทียบกับปี 2554” นายสัตยา กล่าว
นายสัตยา กล่าวว่า คาดว่า 6 เดือนแรกจะสามารถทำยอดขายใหม่ได้ประมาณ 5,800 ล้านบาท และถ้ารวมเบี้ยประกันอุบัติเหตุส่วนบุคคล จะทำให้มียอดขายใหม่ประมาณ 6,000 ล้านบาท เพิ่มขึ้นจากงวดเดียวกันของปีก่อนประมาณ 10%
ทั้งนี้ สินค้าที่กำลังได้รับความนิยม คือ เอไอเอ เฮลธ์ ไลฟ์ไทม์ ประกันชีวิตที่คุ้มครองโรคร้ายแรง 3 กลุ่ม คือ มะเร็ง โรคเกี่ยวกับสมอง และโรคเกี่ยวกับหัวใจ เพราะตลาดยังไม่มีแบบประกันในลักษณะดังกล่าว และคาดว่าจะมีบริษัทประกันชีวิตอื่นๆ ทำการลอกเลียนแบบประกันออกมาในเร็วๆ นี้ เพราะมีช่องว่างตลาดอีกจำนวนมาก โดยตั้งเป้าหมายยอดขายไว้ที่ประมาณ 500 ล้านบาท แต่คาดว่าน่าจะสูงกว่าเป้าหมายที่ตั้งไว้
“ส่วนแบ่งการตลาดของเบี้ยรวมอยู่ประมาณ 29% คิดว่าจะสามารถรักษาสัดส่วนนี้ไว้ได้ เพราะเน้นขายประกันความคุ้มครองระยะยาว ซึ่งเบี้ยต่อกรมธรรม์จะต่ำ แต่จะได้จำนวนลูกค้าเข้ามาเยอะ แต่เราก็ยังไม่มีแผนที่จะออกประกันระยะสั้นออกมา เพราะทำกำไรระยะยาวไม่ได้” นายสัตยา กล่าว